Batsa dan in die hof oor sigaretverbodArgieffoto (Foto: vicky gharat/Pixabay) Die Wes-Kaapse hooggeregshof sal op 30 Junie British American Tobacco South Africa (Batsa) se saak teen die voortgesette verbod op die verkope van tabakprodukte aanhoor, het die maatskappy Donderdag gesê. Batsa, die land se grootste sigaretvervaardiger, het gesê hy het ŉ ooreenkoms met die staatsaanklaer bereik dat die saak dringend is en Dinsdag aangehoor sal word – ŉ week ná dit oorspronklik geskeduleer is. “Na die voorligting van die regterpresident van die Wes-Kaapse hooggeregshof op 23 Junie het BAT South Africa ingestem dat die aansoek oor die verbod op die verkope van tabakprodukte op 30 Junie aangehoor kan word,” het die maatskappy gesê. Die saak sou op 22 Junie aangehoor word, maar die saak kon nie voortgaan nie weens skeduleringsprobleme. Batsa versoek die hof om die drie maande oue verbod op die verkope van tabakprodukte tersyde te stel. Die verbod is ingestel toe die algehele landswye afsonderingsperiode aangekondig is in reaksie op die Covid-19-pandemie. Dit is die tweede vervaardiger wat Nkosazana Dlamini-Zuma, die minister van samewerkende regering, hof toe sleep oor die verbod. Sy voer aan die verbod is noodsaaklik om die verspreiding van die virus te bekamp en die erns van simptome in pasiënte te beheer. Die Pretoriase hooggeregshof het twee weke gelede uitspraak voorbehou in ŉ saak waar die Fair-Trade Independent Tobacco Association (Fita SA) versoek het dat die verbod ongrondwetlik verklaar moet word. Prokureurs vir die minister voer aan daar is bewyse dat die verbod daartoe gelei het dat ŉ beduidende getal rokers ophou rook het. Fita se regspan het egter gesê dit is ŉ “fiktiewe wêreldbeskouing”.